Buxoroda bepul saboq beriladigan “Ustoz-shogird” amaliy san'at markazi — suratlarda

Turizm va madaniy meros vazirligi tomonidan bir qator OAV vakillari va blogerlar uchun Buxoro shahridagi “Ustoz-shogird” amaliy san'at markazida mahorat darslari tashkil etildi. Bu haqda unda ishtirok etgan “Bugun.uz” muxbiri xabar berdi.
Qayd etilishicha, 2019 yilda o'z faoliyatini boshlagan ushbu markazda yoshlarga bepul saboq beriladi. Davlat Toshev rahbarlik qiladigan majmuada 30 nafardan ortiq o'quvchi rassomchilik, “abru-baxor” san'ati bo'yicha tahsil oladi. Ulardan eng kichigi 9 yoshda, eng kattasi esa 31 yoshda bo'lib, 11 nafari imkoniyati cheklangan bolalarni tashkil qiladi.
Davlat Toshevning so'zlariga ko'ra, 2020 yilda hunarmand shogirdlarining ilk ko'rgazmasi ham tashkil etilgan. “Ustoz o'gitlari” deb nomlangan ko'rgazmada maktab birinchi qaldirg'ochlarining asarlari, hattotlik ilmi aks etgan miniatyuralari namoyish etilgan.
“Shogirdlarim bu yerda nafaqat hunar o'rganishadi balki ipak qog'ozni ham o'zlari tayyorlashadi. Miniatyura mashshaqatli san'at turlaridan biridir. Uni anglash uchun juda chuqur qobiliyat, ilm va sinchkovlik darkor. Chunki qalam ustasi o'zida bor ilmini qog'ozga tushiradi. Shuning uchun doimiy izlanish zarur.
O'z akam bo'lmish Davron Toshevdan miniatyura sirlarini o'rganganman. Usta degan nomni olganimdan keyin mas'uliyatim oshdi va o'z ustozimdan olgan o'gitlarimni shogirdlarimga singdirib borishga harakat qilyapman. Kelajakda bir nechta hamkorlik loyihalarini amalga oshirishni maqsad qilib qo'yganmiz”, — deydi Davlat Toshev.
Uning aytishicha, Frantsiya bilan hamkorlikda 30 ga yaqin yoshlar 15 kunlik sayohat bilan Buxoroga kelishlari va undan 8 kunini ushbu maktabda o'tkazish rejasi bor edi . Ammo pandemiya sabab bu loyiha orqaga surilgan. Shuningdek, maktab o'quvchilarining ham Frantsiyaga tashrifi rejada bor.
Ma'lumot o'rnida, “Abru bahor” qog'ozni badiiy bezash usuli sanaladi. Fors tilidan olingan mazkur atama “Bahor bulutlari” ma'nosini bildiradi. Mutaxassislar “Abru bahor”ning vatani qaerda, degan masalada turli fikr – mulohazalar bildirishadi. Ular orasida “Abru bahor” Buxoroda tug'ilib, Eronda ravnaq topgan, Turkiyada yashab qolgan”, degan taxminni ilgari surganlar ham oz emas.
 Braziliyadan Turkiyagacha: Buxoroda xorij zargarlik buyumlari savdo-ko'rgazmasi va modalar namoyishi o'tkazildi
Eslatib o'tamiz, avvalroq Buxoroda ilk marta 21–25 may kunlari xalqaro zardo'zlik va zargarlik festivali bo'lib o'tayotgani haqida xabar berilgandi. Shuningdek, mazkur festivalini o'tkazish uchun qancha mablag' ajratilgani aytilgandi.